
אייל לב ארי

תקנות שוויון זכויות לאנשים עם מוגבלות (התאמות נגישות לשירות), התשס"ח-2008
היו"ר אילן גילאון:
שלום חברות וחברים. אני מבין שאתם מכינים השבוע להביא את הדברים בכנס רב המשתתפים שלנו. יש לנו היום אורחים מיוחדים, גברת ארלין, שהיא אישה מאוד מרכזית באקדמיה האמריקאית בתחום הנגישות ועובדת עם מוסדות אקדמאים שונים בארץ, עם מרכז ברוקדייל, והיא עוזרת לנו. חוק שוויון לאנשים עם מוגבלות זה החוק האמריקאי שהעתקנו ותרגמנו כמעט מילה במילה, עם שינויים אבל זכויות יוצרים צריך לתת למי שיש. יש לי אורח מיוחד, אורי, שהוא בחור צעיר שמגלה ענין בנגישות ובנושא שלנו. אתם רואים שזה מקצוע עם עתיד, הצעירים מגלים ענין בנושא שלנו. 

אני שמח מאוד על הישיבה שהתקיימה אתמול ואני קורא לה ישיבת הסכמות, והסכמות טובות, כפי שיכולתי להתרשם. אנחנו עוד לא דנים בהסכמות שלכם היום כי צריכים לבשל ולהכין את זה ולכן, אנחנו חוזרים לאחור. בתחילת הפרק הזה, מלכתחילה, כדי להשלים השלמות שלא השלמנו אותן בעבר. אם יש הערות מהותיות, נדמה לי שאנחנו יכולים להתקדם היום בקצב מסחרר.

יעקב עילם:
בפגישה אתמול היו אנשים שלא הגיעו, אבל הייתי רוצה קצת לספר. היה מפגש מאוד ענייני, רציני ומעמיק, עם תוצאות מאוד טובות לעניות דעתם של כל המשתתפים. השתתפו אנשי הנציבות, צביה ושמוליק, העסקים למיניהם, מגוון רחב של נציבות של בעלי עסקים ונציגות של אנשים עם מוגבלות, בין אם זה ארגונים או אנשים פרטיים. הם הגיעו להסכמות לאחר הסברים ברוח טובה ובעצם, הכדור בידיה של צביה כדי לנסח את זה על גבי הנייר. בפעם הבאה שניפגש, אני חושב שההליך הזה היה מאוד בריא - -

היו"ר אילן גילאון:
היה קשה?

יעקב עילם:
לא, בכלל לא. אני אומר שאם יהיו עוד נקודות כאלה, השולחן פתוח.

היו"ר אילן גילאון:
אנחנו לא נשאיר אפילו שבב. יש עוד הודעות מרנינות לגבי נגישות? לא. על הסיור שלנו בתל אביב יחד עם נגישות ישראל כבר דיברנו, נכון?

קריאות:
לא, זה היה בדיון אחר.

יואב קריים:

זה היה בכנסת אבל בדיון אחר.
היו"ר אילן גילאון:
סביב השולחן הזה, זה היה מאוד מוצלח. בואו ניכנס לעובי הקורה ונתקדם ככל שנוכל.

אייל לב ארי:
אנחנו מתחילים בחלק א. אנחנו דנים היום רק בנושאים שעברו שינויי נוסח כל שהם מצד הנציבות ומצריכים אישור, וגם לגבי נושאים שנותרו פתוחים מהדיונים הקודמים והיו צריכים להגיע לסיכום כל שהוא. אנחנו נמצאים בעמוד 2, בהגדרת "דפוס נגיש". אנחנו מתייחסים לפסקה (5) בהגדרה, שמדברת על ניגודיות הצבע לעומת הדפוס לצורך דפוס נגיש. הנוסח הוא: "ככל שניתן, יהיה צבע הדפוס נוגד את צבע הנייר שהוא מודפס עליו, בשיעור ניגודיות לפי בקשת אדם עם מוגבלות".

גבריאלה עילם:
יש לי הערה: "ככל שניתן" נראה לי קצת בעייתי. נניח שיש נייר בצבע ורוד וכתוב עליו באדום וזה לא ניגודי. מי יחליט האם זה ניתן או לא ניתן.

צביה אדמון:
ניגודיות ישנה תמיד. הרי יש לנו שתי אוכלוסיות שצריכות ניגודיות באופן שונה. במידה ונותן השירות, יש לו שליטה על הניגודיות, הוא יעשה את הניגודיות בהתאם לבקשת האדם, רק אם הוא יכול. ניגודיות חייבת להיות בכל מקרה. 

גבריאלה עילם:
אני שואלת את המשפטנים אם זה ברור מהניסוח, כי לי זה לא היה ברור. לי היה ברור ש"ככל שניתן" יעשו איזו שהיא ניגודיות. ה"ככל שניתן" מטריד אותי.

יואב קריים:
לפי הבנתנו,"ככל שניתן" לא אומר שבכל מקרה תהיה ניגודיות. השאלה אם אנחנו צריכים או לא.

היו"ר אילן גילאון:
"ככל שניתן" יותר ניגודיות מבחינת צבעים.

צביה אדמון:
אייל, אני מציע שאת הנוסח "ככל שניתן" תעביר בהמשך. שייכתב: צבע הדפוס יהיה נוגד ככל שניתן, בשיעור ניגודיות לפי בקשת אדם עם מוגבלות.

דוברת:
בסוף המשפט זה יותר נכון.

אייל לב ארי:
צבע הדפוס יהיה נוגד את צבע הנייר שהוא נדפס עליו ככל שניתן, בשיעור ניגודיות לפי בקשת אדם עם מוגבלות.

דוברת:
זה צריך להיות בסוף המשפט.

היו"ר אילן גילאון:
תנסחו את זה כך שיהיה ברור. א. שיש בכל מקרה ניגודיות, והניגודיות, ככל שניתן לתת אותה יותר מנוגדת. אני לא יודע אם כל ניגודיות הולכת.

צביה אדמון:
יש 2 אוכלוסיות: האחת צריכה ניגודיות מופחתת, שזה אוטיסטים, והאחרת שצריכה ניגודיות מוגברת, שזה אנשים עם מוגבלות ראיה וליקוי למידה ואחרים. אם האדם אומר לנותן השירות: האם אתה יכול לעשות לי את הכיתוב שיהיה בניגודיות של 30%, ואפשר לעשות את זה כי יש מחשב ומדפסת, אז יעשו את זה. אם אדם רוצה ניגודיות מוגברת והוא מבקש את זה ואפשר לשלוט על זה, אז נותן השירות יעשה את הניגודיות המוגברת.

היו"ר אילן גילאון:
ואם רוצים שני אנשים שונה לגבי אותו אחד?

צביה אדמון:
בכל מקרה תהיה ניגודיות של שחור על לבן, תהיה ניגודיות כל שהיא כאשר אדם יכול לבקש ניגודיות מופחתת או מוגברת, בהתאם למוגבלות שלו. אנחנו לא רוצים ליצור דבר מסוים שלא יתאים לקבוצה אחת ולא יתאים לקבוצה אחרת.

רות דיין:
אולי כדאי להוריד את "בשיעור ניגודיות לפי בקשת אדם עם מוגבלות" אם את מורידה את "ככל שניתן".

צביה אדמון:

אני לא מורידה את "ככל שניתן".
יואב קריים:
"ככל שניתן" לא צריך לרדת, הוא צריך לעבור לסוף מבחינת הניסוח.

אייל לב ארי:
אנחנו ממשיכים להגדרה של "חיית שירות". מה ששונה כאן זה שכיוון שסוג חיית השירות לא היתה ידועה, זה בעצם מוגדר ככלב שאולף לאנשים בספקטרום האוטיסטי ולא לסוג כלב השירות שבמקרה הזה, של הסימון החברתי כיוון שההגדרה הזאת לא בדיוק קיימת או מוכרת בעולם ולכן, בהסכמת ארגוני האוטיסטים הוחלט שהנציבות תרשום: "כלב שאולף לסייע לאנשים בספקטרום האוטיסטי".

היו"ר אילן גילאון:
ומה עם חיות אחרות?

אייל לב ארי:
 
- - -

היו"ר אילן גילאון:
יש בעיות עם זה? אנחנו מתקדמים.

אייל לב ארי:
נוספה הגדרה חדשה של חתימה אלקטרונית.

נורית נוי:
סליחה, אני רוצה לחזור אחורה לחיות משום שיש חיות שירות שמשרתות גם חולי אפילפסיה וחולי סוכרת. כדאי שהם יכללו בחיות - -

היו"ר אילן גילאון:
אנחנו לא מוציאים אף אחד מפה.

נורית נוי:
אתם אומרים כלבים לשמיעה וראיה.

היו"ר אילן גילאון:
לא, להיפך. אנחנו באופן עקבי לא נכנסים - -

נורית נוי:
אבל במקום "חיה אחרת" אני אומרת "חיית שירות".

אייל לב ארי:
זו "חיה שאולפה באופן פרטני לבצע משימות עבור אדם עם מוגבלות לרבות כלב נחיה, כלב סימון (hearing dog) שאולף להתריע על השמעת צלילים לאנשים עם מוגבלות שמיעה, כלב שאולף לסייע לאנשים בספקטרום האוטיסטי או חיה אחרת אשר אולפה לספק הגנה אישית או לבצע פעולות חילוץ של אנשים עם מוגבלות או לבצע פעולות סיוע יומיומיות עבורם".

היו"ר אילן גילאון:
אנחנו לא עוסקים במחלות, אנחנו עוסקים בחיות. כל אחד רשאי להשתמש בכל חיה שמועילה לו.

נורית נוי:
חיות שירות.

רות דיין:
לא צריך להיכנס לזה.

אייל לב ארי:
לאו דווקא, אנחנו אומרים "לרבות". זה לא גורע.

צביה אדמון:
סליחה, הניסוח הזה בסדר. לא חסר כאן שום דבר.

היו"ר אילן גילאון:
אני רוצה שיהיה ברור מתוך הניסוח שאין מישהו שיש לו תסמונת שמטופלת באמצעות חיה, שאין לו אפשרות לקחת אותו איתה.

צביה אדמון:
זה בסיפא. אין צורך לפרט את כל החיות כי אין סוף לזה. זה כמו טכנולוגיה, הדברים האלה הולכים ומתפתחים. בשנה הבאה תהיה חיה - -

נורית נוי:
אני חשבתי שאם אומרים באופן כללי "כל חיות השירות", אז לא צריך לפרט לשמיעה ולעיוורים וכולי.

היו"ר אילן גילאון:

אז אני קורא את זה: פעולה לביצוע סיוע יומיומי עבורם. כל החיות שמאולפות, כל חיות השירות. זה מכסה הכל.
רות דיין:

ברגע שאתה מוסיף, אתה מחריג.
שחר פרנקל:
שאלה: איך היחס בין התקנה הזאת לבין החוקים שרלוונטיים בנושאים של חיות מסוכנות?

היו"ר אילן גילאון:
אין פה חיות מסוכנות.

צביה אדמון:
אין שום קשר לזה ובין חיות מסוכנות. החיות מאולפות לסיוע לאנשים - -

שחר פרנקל:

יש חקיקה במדינת ישראל שמסדירה את חובתו של אדם שמסתובב עם בעל חיים גם להיות אחראי עליו.

צביה אדמון:
אסביר לך: למיטב הבנתי, הנושא של חיות מסוכנות יש רשימה מוגדרת של מי היא חיה מסוכנת, שזה בדיוק ההיפך מחיות שמסייעות לאנשים. אלה קבוצות שאין ביניהן שום חפיפה ולכן גם אין שום קשר בין שני סוגי החוקים האלה.

יואב קריים:
אמסטף לעולם לא יהיה כלב נחיה.

שחר פרנקל:

כל השאלה מתייחסת לשאלת היחס בין החקיקה. זאת אומרת, האם ההוראות שכלולות פה, בתקנות, לא יכולות לגבור אבל אין פה שום התייחסות לענין הזה.

צביה אדמון:
הן לא גוברות. תראי, כלבי נחיה, אם את מסתכלת, זה בדרך כלל לברדור או ניו-פאונלנד, שזה ההיפך הגמור מחיה מסוכנת.

שחר פרנקל:

אני מסכימה עם מה שאמרת, שהצפי הוא רק של התקדמות האמצעים - -

צביה אדמון:
אם תהיה חיה מסוכנת? אני לא רואה שנחש יהיה חית שירות בעתיד הקרוב.

רות דיין:
מה עם אוכלוסיות שמפחדות מחיות?

דוברת:
סליחה, היה ונכנס עכשיו עבריין עם כלב עם רתמת הנחיה, אבל הכלב הוא אמסטף.

שחר פרנקל:
אסור לנו לבקש תעודה על המוגבלות שלו.

צביה אדמון:
זה לא יתכן. אני רוצה להסביר: חיות שמאולפות לסייע לאדם עם מוגבלות הן כאלה שניתנות לאילוף ויש להן אופי מסוים. לכן בוחרים זנים וגזעים מסוימים של כלבים. אמסטף לעולם לא יהיה כלב נחייה, למיטב הבנתי.

היו"ר אילן גילאון:

לא, אבל היא אומרת דבר אחר: בא עבריין שצריך להיחקר והוא אומר שהאמסטף הזה הוא חיית השירות שלו. היומנאי לא יודע להבחין - -
צביה אדמון:

זה לא יקרה.

שחר פרנקל:
התעודה של הכלב לא תפתור לנו את הבעיה.

היו"ר אילן גילאון:

מה את צריכה עוד?

צביה אדמון:

כלבי נחיה מסומנים. הם באים עם ג'קט מסוים, עם רתמות וקולר מסוים. אם בא עבריין ומרמה אתכם, זו עבירה.
שחר פרנקל:

איך אני אפתור את הבעיה של ההתמודדות עם העבירה כשאסור לי, על פי התקנות - -

צביה אדמון:

כשאתה רואה אדם עיוור הולך עם כלב נחיה... מצב כזה לא יקרה.

שחר פרנקל:
אני שוב חוזרת ואומרת, שהמצבים הפשוטים גם לנו פשוטים. באופן טבעי, לא ניתן היום למנוע את כל קשת האפשרויות ולכן אני מציפה את השאלה. אם אנחנו לא יכולים, במסגרת העבודה שלנו, לדרוש מאדם שטוען בפנינו למוגבלות הוכחה על כך, איך אנחנו יכולים להתמודד עם זה שהוא יבוא עם כל הסממנים, אני גם מניחה שאתם לא מצפים מהיומנאי בתחנה להבין אם זה כן כלב שמתאים או לא.

צביה אדמון:
תקבלו הכשרה כיצד לזהות את הכלבים האלה.

היו"ר אילן גילאון:
תעודה וחליפה צריכה להספיק. אם הכלב מצויד בחליפה וגם בתעודה, נראה לי שהסבירות שהוא לא יהיה זה, זאת בעיה. הכלבים, בניגוד לעמים, לא מגדירים את עצמם אלא אחרים מגדירים אותם.

אדוארד ווייס:
אני רוצה להגיד לגבי כלבי נחיה, שהשירות לעיוור נותן אישורים באמצעות בתי הספר שמאלפים את הכלבים, כך שלגבי כלבי נחיה אין בעיה.

היו"ר אילן גילאון:

כן, אבל אנחנו חיים בתוך עולם עברייני שבטח יזייפו גם תעודות כאלה וזה החשש שלהם.
שמואל חיימוביץ:

מי אם לא המשטרה יכולה לברר פרטים כאלה?

היו"ר אילן גילאון:
זהו, תעודה וחליפה.

שחר פרנקל:
מחר תהיה חיה אחרת, קוף או - -

היו"ר אילן גילאון:
קוף או נחש, תהיה לו תעודה.

שחר פרנקל:
איפה כתוב בתקנות שכל חיות השירות מחויבות בתעודה?

צביה אדמון:

לחיה שאיננה כלב נחיה אפשר לדרוש תעודה.
היו"ר אילן גילאון:
כתוב בתקנות ששוטר יכול לבקש תעודת זהות מכל אדם וחיה.

רות דיין:
ומה עם עובד ציבור ברשות מקומית? 

שמואל חיימוביץ:

אתם לוקחים את זה למקומות לא סבירים. באמת היו מקרים שלא נתנו לעיוורים עם כלבים להיכנס למקומות ציבוריים והיה צריך לחוקק חוק מיוחד כדי שלא יועלו טענות מעין אלה, שאתם כרגע מעלים פה.

יואב קריים:
במיוחד שזה בא מהמשטרה, שבאופן עקבי לא רוצים להשתתף בחוק הזה. זה באופן עקבי בכל סוגיה.

שחר פרנקל:
אני מוכרחה למחות על הגישה הזאת. אם לא היינו רוצים לקחת חלק בחוק לא היינו נמצאים פה היום בנוכחות כל כך גדולה. אני חושבת שאין משרד ממשלתי שיש לו נוכחות כזאת.

יעקב עילם:
אילן, אני חייב להעיר: אני חושב שהשוטרים יכולים לעבור הדרכה. כפי שמזהים אדם, כך יזהו כלב נחיה.

היו"ר אילן גילאון:
מה אתם כל כך רגישים וכל כך קופצים? נשאלה שאלה. שחר, כמו בכל דבר, הכלב יצטרך להזדהות.

נורית נוי:
גם המטרה משתמשת בכלבים והם יודעים להבדיל בין כלב מסוכן ולא מסוכן.

היו"ר אילן גילאון:
זה הובהר. אמנם זה משאיר קצת שטח אפור. מה עושים עם אדם שהוא זה והוא לא זה?

רות דיין:

בכל זאת הייתי רוצה לשאול לגבי רשויות מקומיות. נכנס אדם, לגבי כלב נחיה זה ברור אבל מה קורה לגבי חיות אחרות או דברים שיהיו בעתיד? יש אנשים שמפחדים מכלבים.

היו"ר אילן גילאון:

הסיטואציה שאת מעלה נכונה לגבי כל אדם שהתחזה שהוא הולך עם חיית טיפול ולא משהו אחר.
רות דיין:
אני לא מדברת על התחזות, אני מדברת על אנשים שמפחדים מבעלי חיים כאלה או אחרים.

יעקב עילם:

זאת בעיה שלכם, תפתרו אותה. אדם בא עם כלב נחיה, רואים את זה. אבל כשאדם בא עם חמור לרשות המקומית לבקר את ראש העיר, ראש העיר יודע שזה חמור ולא כלב נחיה.
רות דיין:

אנחנו לא מדברים רק על ראשי ערים, אנחנו מדברים על מכלול השירותים שניתנים.
צביה אדמון:
אילן, זה נושא מענין ואני רוצה לענות על זה כי זו נקודה חשובה: אי הנוחות של אנשים אחרים, חשש או אלרגיה מחיות איננו שיקול לאי מתן נגישות. זה עיקרון יסוד בתורת הנגישות. גם אם אנשים אומרים: אני מפחד שתכניסו לכאן כלב נחיה או שיש לי פריחה כאשר יש כלב לידי, הטענה הזאת לא תתקבל. זה צריך להיות חלק מהנהלים הברורים גם לרשויות מקומיות ולכל מקום ציבורי אחר, שכלב נחיה או כלב שירות או חיית שירות נכנס אליו. אני מדברת ספציפית לגבי כלבים. אגב, החוק הזה, חוק איסור אפליית אנשים עיוורים עם כלבי נחיה קיים מ-93. הדברים האלה אינם חדשים, אנחנו בסך הכל מרחיבים את זה לחיות שירות נוספות. הדברים האלה היו צריכים להיות מופנמים כבר 17 שנים. אני לא יודעת מה קרה במשך 17 שנים שאנחנו מתחילים לדבר על זה מחדש.

בלהה ברג:


אני רוצה להוסיף שסעיף 10ב לתקנות האלה אכן אומר שאם הכלב הוא לא כלב נחיה, אפשר לבקש אישור שאכן הכלב הוא חיית שירות. לגבי הספק שלכם והשאלה: איך נוכל לדעת שזו באמת חיית שירות אם לא מדובר בכלב נחיה, אנחנו אומרים שמותר לבקש תעודה כשמדובר בחיית שירות. של הכלב כמובן ולא של האדם.

צביה אדמון:
ספציפית, אם אדם בא עם אמסטף וטוען שזה כלב שירות, זו טענה שלא תתקבל ואפשר להוציא משם את הכלב.

היו"ר אילן גילאון:

הוא כנראה גם לא עיוור.
אייל לב ארי:
רציתי לשאול את צביה לגבי חיית השירות בהגדרה, האם במקום "לרבות" תסכימו שיהיה "כגון" ואז זה יפיג את החשש של האנשים. במקום שיהיה "חיה אשר אולפה באופן פרטני לבצע משימות עבור אדם עם מוגבלות, לרבות כלב נחיה וכולי" יבוא "חיה אחרת אשר אולפה לספק הגנה אישית וכולי" בעמוד 2 למטה.

צביה אדמון:
לרבות כלב נחיה כגון... כן, בסדר.

ראובן ברון:
אבל אז להוריד את הסיפא של כלבים נוספים.

היו"ר אילן גילאון:
לא, לא. תמיד שמגיעים לחיות זה תופס את הפוקוס.

אייל לב ארי:
אנחנו ממשיכים בעמוד 3, נוספה הגדרה חדשה: "חתימה אלקטרונית – כהגדרתה בחוק חתימה אלקטרונית, התשס"א-2001 (להלן – חוק חתימה אלקטרונית);" זה הוסף בעקבות הצעת חוק שיזם היו"ר, והיא נראתה לנו יותר נכונה שתיכנס לתקנות השירות ולכן זה נוסף. כמדומני זה - -

צביה אדמון:
תקנה 34.

אייל לב ארי:
לא, 33. אתם תראו את התוספת המהותית של החתימה האלקטרונית בחלק ג' של הנוסח לדיון, בעמוד 5 למטה. זה תוספת לתקנה 33. שם בעצם הוספו ההוראות המהותיות לחתימה אלקטרונית.

"כפפה אינסטרומנטלית", נמחקו המלים "עם אדם חרש עיוור".

שמואל חיימוביץ:
כתוב פה "אותיות" ולפעמים זה סמלים, אז בבקשה להוסיף גם "סמלים".

אייל לב ארי:
בסדר. 

שמואל חיימוביץ:

רגע, מדובר בכפפה, אולי אני טועה?
אייל לב ארי:
אנחנו מגיעים לעמוד 5 בחלק א', להגדרה של "רשת". התווסף אחרי "גוף ציבורי" "לרבות רשות ציבורית".

גבריאלה עילם:
לא חסר "לוחות תקשורת" בהגדרות?

צביה אדמון:
לא הגדרנו לוחות תקשורת, כי זה חלק ידוע. זה נמצא בהמשך.

אייל לב ארי:
אנחנו ממשיכים להגדרה "שירותי אינטרנט", עמוד 5 למטה. יש שינוי של הנציבות. הוסף "שנועד לספק שירות או מידע אודות השירות לכלל הציבור". 

אנחנו מגיעים לתקנה 2 בעמוד 7. אושר הנוסח של "המחזיק או המפעיל - -

צביה אדמון:
רגע. לגבי עמוד 6.

היו"ר אילן גילאון:
של המילה "תיאור מילולי".

אייל לב ארי:

ההגדרה הזאת אומצה מהספרות המקצועית ולכן אנחנו מציעים להשאיר את הצירוף הזה ולא צירופים אחרים שעלו במהלך הדיון הראשון של תקנה 1. נדמה לי שהיה גם "תיאור חזותי" - -
צביה אדמון:
לא, היה "הנגשת רקע".

אייל לב ארי:
מבחינת הספרות המקצועית שצביה בדקה, כרגע זה תרגום מילולי.

היו"ר אילן גילאון:
זה מה שקוראים "אודיו דיסקריפשן"?

נורית נוי:
הערה: "אודיו דיסקריפשן" בתרגום אחד לאחד זה "תיאור מילולי". אבל בעברית "תיאור מילולי" זו הקראה רשמית של מסמכים. אני מצאתי את זה מאז פגישתנו האחרונה וקצת למדתי את הנושא הזה. הנגשת רקע, זה מנגיש לאדם עיוור מה קורה ברקע, אילו שינויים חזותיים מתרחשים. זה תיאור מילולי אלא זה מנגיש את הרקע. זה מושג הרבה יותר רחב, מכליל ומאפשר להבין. אולי הוא חדש ואנשים בפעם הראשונה לא בדיוק מבינים אותו אבל אחרי שמבינים אותו, מבינים למה הוא יותר רחב מתיאור מילולי. זה מנגיש את מה שקורה במרחב, ברקע, לאנשים שאינם רואים.

צביה אדמון:
המונח "תיאור מילולי" ניתן לי כאשר ניסחתי את התקנות על ידי דוקטור נוי. זהו תיאור מילולי של המונח הלועזי המקובל בתחום הזה "אודיו דיסקריפשין" שמצוי לפניך. "הנגשת רקע" הוא מונח שדוקטור נוי המציאה לאחרונה לצורך קורס שהיא מעבירה בנושא. אני חושבת שמבחינה אינטואיטיבית לא ברור למה הכוונה וב"תיאור מילולי" זה כן ברור. זאת התקנה היחידה שאנחנו מחייבים בה את הנושא הזה אבל זה לבחירתך, לשיקולך אם אתה מעדיף "הנגשת רקע" או "תיאור מילולי".

נורית נוי:
אני רוצה להדגיש שלא המצאתי אלא התייעצתי עם פרופסור מרים שלזינגר, בלשנית מספר 1 בישראל ובעולם, וזו היתה הצעה שלה. היא הסבירה שהיא הכי מתארת את המצב הזה.

היו"ר אילן גילאון:
אייל מציע להמשיך להגדיר את זה אותו דבר ואני רוצה לקבל את ההצעה שלו.

אייל לב ארי:

נורית, אני לא נכנס לשם של ההגדרה. כשאני קורא את המהות, זה תיאור המידע החזותי באמצעות מידע שמיעתי. זה בא לתרגם את - -
נורית נוי:
אז זה לא תיאור מילולי, זה מנגיש את הרקע.

צביה אדמון:

אנחנו מבקשים שיישאר "תיאור מילולי".
היו"ר אילן גילאון:

איזה משני המושגים האלה משהו חסר בו? מי לא כולל יותר?

נורית נוי:
התיאור החזותי, ההנגשה של הרקע, תראה, אדם עיוור יושב בתיאטרון והוא שומע את הדיאלוג אבל הוא לא רואה אם אתה או אני זזנו. בהנגשת הרקע מישהו לוחש במיקרופון ואומר: עכשיו יו"ר וועדה הזיז יד והדוברת קמה, מה שהוא לא רואה. זאת הנגשת הרקע, מה שקורה ברקע מעבר למילוליות, זה המושג. לכן, הוא יותר רחב.

היו"ר אילן גילאון:
באיזה מצבים אנחנו נתקלים בזה?

נורית נוי:
רק כאשר זה עיסוק בפני עצמו, שמנגיש את המרחב לאנשים שנשענים רק על האזנה. סרטים, תיאטרון, בלט. כל אירוע תרבותי שהאדם העיוור יושב בו עם כל אדם אחר, ויש לו הזדמנות באמצעות אדם נוסף להבין. בדיוק כמו שפת הסימנים בבועה - -

היו"ר אילן גילאון:
זה לעולם באמצעות אדם נוסף.

נורית נוי:

נכון.
שמואל חיימוביץ:
בעבר היתה אלינו פנייה, של עמותה בשם "נמ"ג", שהיא רוצה להוביל שינוי חקיקה בישראל, שידרוש גם הנגשת רקע או תיאור מילולי, כפי שרוצים לקרוא לזה פה, לתכניות טלוויזיה למשל. הכוונה היא שיהיה תיאור מילולי שלא נשמע בו מה ששומעים בטלוויזיה אלא המתאר מה קורה שם. זה גם תרגום של שפה כי באותו זמן זה כאילו דיבוב. זה איך שהוא משתלב עם המושגים כאן. בסופו של דבר, מדובר בעיקר על דברים שלא שומעים אותם אבל מישהו אחר שרואה, רואה משהו מסוים שמשפיע על ההבנה ויש מישהו מהצד שמתאר את זה.

היו"ר אילן גילאון:
ולמה צריכה להיות פה התלבטות?

צביה אדמון:
הבקשה לשנות את המונח מ"תיאור מילולי" ל"הנגשת רקע" הועלתה לראשונה בדיון הראשון כאן.

היו"ר אילן גילאון:
אפשר גם וגם...

צביה אדמון:
מה גם וגם? זה אותו דבר.

היו"ר אילן גילאון:
השאלה אם זה מובן לכולם שזה אותו דבר.

צביה אדמון:
בתקנות האלה אנחנו מתייחסים לתיאור מילולי רק בדבר אחד, באירועים מסוג מסוים אנחנו דורשים את השירות הזה. יש הוראה אחת ויחידה בנושא הזה בכל התקנות. אני חושבת שאנחנו מעדיפים את המונח "תיאור מילולי" ולא "הנגשת רקע". שוב, הבקשה הזאת הועלתה לראשונה בדיון הראשון כאן, ללא שזה הועבר דרכנו בכלל. דוקטור נוי העלתה את זה מיוזמתה. 

נורית נוי:
אני העליתי את זה מתוך העמקה במינוח, כשראיתי שהשימוש במלים "תיאור חזותי" בא ממינוח מינהלי של הקראה של טפסים. כדי שלא ייווצר בלבול, כיוון שזה מושג כל כך ייחודי לתפקיד אחר, אבל אורנה כאן מציעה פשרה מעניינת.

שמואל חיימוביץ:
בשם הנציבות אני מבקש לחזור עם תשובה בפעם הבאה. אפשר?

דוברת:

השילוב שלה עם "תיאור רקע" הכי מבטא את זה.

נורית נוי:

"תיאור רקע" זאת גם הצעה טובה אבל בגלל שאנחנו עוסקים בהנגשה - -
היו"ר אילן גילאון:
אבל כשאומרים תיאור רקע, הכוונה היא לא רק לרקע ולא ולתוכן?

נורית נוי:
זה רק הרקע החזותי, ברור.

דוברת:
"אודיו דיסקריפשן" או "תיאור מילולי" מקובל לא רק באירועים כמו תיאטרון או קולנוע אלא גם בקלטות וידאו או DVD כתוספת לאדם העיוור או אפילו הקראת כתוביות ברשתות טלוויזיה או תוספת של תיאור רקע כהנגשה לאדם העיוור, שלא רואה את מה שמתרחש על המרקע ובכל זאת רוצה להיות - -

היו"ר אילן גילאון:
אז איזו הגדרה יותר קולעת?

דוברת:
נאמר פה שזה רק בקשר לאדם שנמצא ומלווה, וזה יכול להיות גם "בילד-אין", וזה יכול להיות גם הקראת כתוביות ולא רק תיאור רקע.

ראובן ברון:
אני חושב שהנגשת רקע תעשה בעיות לאנשים שינסו להבין מה זה אומר שצריך להנגיש את הרקע. "תיאור מילולי" זה משהו מאוד מקובל ואכן בתיאור המילולי זה לא רק הסבר מה קורה על הבמה אלא גם קריאת הכתוביות, אם מדובר על סרט, טלוויזיה וכולי. זה יותר פשוט.

היו"ר אילן גילאון:
אני מקבל את ההצעה של שמואל חיימוביץ - -

גילה גרטל:

המינוח המקצועי בתחום של הוידאו - -

היו"ר אילן גילאון:
תעזבו את המינוח המקצועי. צריך שיהיה ברור על מה מדברים.

גילה גרטל:
התרגום של המינוח המקצועי זה לא תיאור מילולי אלא תיאור קולי, ויש הבדל. אתה לא הופך את זה למלים אלא אתה אומר את זה בקול. זה התרגום המדויק. 

היו"ר אילן גילאון:

אז מעניין אותי מה התוכן של הדבר הזה. איך קוראים לזה, זה פחות מעניין אותי. כשאני דורש דבר כזה, מה זה כולל. אתם מדברים על שפה שבין המקצוענים היא שגורה ואותי זה לא מעניין. אני רוצה לדעת אם זה נותן לי גם את זה וגם את זה.
גבריאלה עילם:
תיאור מילולי מתייחס גם לתיאור מכתב ולכן זה מטעה. פה מדובר על תיאור קולי, ולכן חשוב שזה יהיה ברור שזה שמיעתי וקולי, ולא מדובר למשל על טקסט מאחורי תמונה, שישנו במחשב. שוב, אלה טכנולוגיות חדשות וגם זה תיאור מילולי.

בלהה ברג:
אנחנו מסכימים לתיאור קולי, ובכל מקרה אני מציעה להתקדם בדיון.

שמואל חיימוביץ:

סיכמנו, "תיאור קולי".

היו"ר אילן גילאון:

נתקדם בדיון. אתם מביאים לנו ניסוח?

צביה אדמון:

הניסוח ישנו וההגדרה אותה הגדרה, אין לה שום שינוי. כל ההבדל הוא בטייטל.
שמואל חיימוביץ:
הציעו עכשיו פשרה שמקובלת עלינו. במקום "תיאור מילולי" יהיה "תיאור קולי".

אייל לב ארי:
אז במקום "תיאור מילולי" יהיה "תיאור קולי" והמשך ההגדרה יישאר כפי שהוא.

תקנה 2 בעמוד 7 תישאר "על המחזיק או המפעיל" כיוון שאלה הוראות החוק בסעיף 19ח. כמדומני שבזמנו הפנינו. למי שיש הסתייגויות, למשל איגוד בתי הקולנוע בזמנו, זה ענין של הסכמים וחוזים מול הבעלים מי יעשה את ההנגשה. אנחנו לא יכולים לחרוג מהוראות החוק.

ממשיכים לתקנה 10 – אמנם לא נשארו עניינים פתוחים בה, מעבר לתיקון בחיית שירות, וההערה שאתמול קיבלנו מראובן, תחליט הוועדה כיצד היא מחליטה.

רות דיין:
סעיף 2 "על המחזיק או המפעיל" לא יוצר בעיה על מי האחריות? אתם זורקים את זה לפתחם שיתחילו לריב?

שמואל חיימוביץ:
זה ההסכם החוזי ביניהם.

אייל לב ארי:
בעצם המדרג הוא כזה בחוק.

רות דיין:
כי אז האזרח יבוא ויגיד "אין לי" אז הוא יגיד: תלך למפעיל.

אייל לב ארי:
סעיף 19ח לחוק שמדבר על נגישות מקום ציבורי קובע שני מדרגים כלליים. חובת נגישות, ואני מסתכל על סעיף קטן (ה) ב-19ח שקובע האם ההתאמה צריכה לעבור אישור לפי חוק התכנון והבניה, היתר בניה או מצבים אחרים. לגבי היתרי הבניה, כפי שאת יודעת, החובה חלה על הבעלים או על החוכר לדורות. סליחה, זה בסעיף קטן (ג) ולא (ה). לגבי התאמת נגישות שלא מצריכה היתר בניה, היא חלה על הבעלים. אם המקום הציבורי מוחזק או מופעל על ידי מי שאינו הבעלים, חובת הנגישות תחול על המחזיק או המפעיל של המקום הציבורי. זה יכול להיות מעמד שיכול להיות לו של מפעיל או של מחזיק, לפי הענין. אני לא יודע אם יש מצב שבעצם מפעיל הוא בתוך מחזיק. 

היו"ר אילן גילאון:

זה לגופו של ענין, אז כך זה גם לגבי כל דבר.

אייל לב ארי:

אותו דבר גם ארנונה, שחלק על המחזיק או הבעלים. השוכר או הבעלים.
עידו גרנות:
לא בטוח שהבנתי. אמרת בתי קולנוע, אם זה בית קולנוע שמקרין עותק קולנוע ששייך למפיק של הסרט או תיאטרון מאחר הצגה של הקאמרי, על מי האחריות פה?

היו"ר אילן גילאון:
האם הבעלים של המקום או המפעיל במקום?

צביה אדמון:
אנחנו מדברים על שירות. במקרה של קולנוע שאלת? מדברים על הפצת סרטים ולא על בית הקולנוע. אני יודעת שיש זהות הרבה פעמים בתחום הזה בין בעל המקום לבין המפיץ אבל באופן כללי, כשאנחנו מדברים על בעלי השירות, או המחזיק או המפעיל אם זה ניתן על ידי מישהו אחר. הדוגמה הקלאסית למשל זה קניון. בקניון יש חנות של סטימצקי, יש לך 3 כאן  גורמים: בעל הקניון, בעלי רשת סטימצקי ומי שיש לו את הזיכיון לתת את השירות. במקרה הזה אנחנו נדרוש התאמות נגישות לשירות באותה חנות מהמפעיל, זאת אומרת בעל הזיכיון או לפי ההסכם בינו לבין בעלי סטימצקי ולא בעל הקניון. בעל הקניון לא יודע איך ניתן השירות באותה חנות. 

עידו גרנות:
אם זה תיאטרון נגיש והוא משמש את הצגות הבית ויש הצגה אורחת?

צביה אדמון:
לגבי תיאטרון יש לנו אחריות בצורה אחרת, וכשנגיע לסעיף הזה נדבר על זה.

עידו גרנות:
הקאמרי מפעיל כל יום 20 הצגות בכל מיני תיאטראות אחרים ולפעמים יש ציוד במקום והם אומרים: לא, זו הצגה אורחת אז לא נפעיל את הציוד הזה.

היו"ר אילן גילאון:
זה חל על מי שמפעיל את המקום הזה במקומות שמתארחים.

שמואל חיימוביץ:
לא בטוח.

צביה אדמון:
יש לנו סעיף לגבי האחריות בנושא של הצגות אורחות, ונגיע לשם ונדון בזה.

רוני שכטר:
יש לי שאלה: אם לקחו פה את הדוגמה של הקניון, האם אנחנו מוכנים שהקניון ישכיר או ייתן אפשרות למישהו לפעול בתוך הקניון וננכה אותו מחובת הנגישות או מחובת ההתאמה של הנגישות?

היו"ר אילן גילאון:
אתה מדבר על השירות או על המבנה?

רוני שכטר:
גם על השירות. אני חושב שעם כל הכבוד, חברה של קניונים - -

היו"ר אילן גילאון:
אז היא מפעילה באופן קבוע.

רוני שכטר:
אבל אם היא משכירה למישהו את האפשרות לתת שירות באותו מקום, אני חושב שהיא צריכה לדאוג לזה שהשירות יהיה ניגש וצריך שיהיה - -

בלהה ברג:
יש תשובה ברורה בסעיף 19ח לחוק השוויון. הנושא הוכרע כבר ונקבע שמקום שיש צורך בביצוע נגישות ויש צורך לבקש היתר בניה לצורך כך, האחריות היא על הבעלים. במקרה שלא צריך לבקש היתר בניה, האחריות על המחזיק או המפעיל. לכן, החלוקה כאן מאוד ברורה ובכל מקרה, צריך יהיה לבדוק על מי האחריות על פי חוק השוויון.

רוני שכטר:
אני חושב שיש לנו פה הזדמנות לתקן את המעוות.

בלהה ברג:
כשנדבר על תיקוני חקיקה, יהיה לנו דיון נפרד. זה לא המקום כרגע.

אייל לב ארי:
אנחנו עוברים לתקנה 10 בעמוד 9.

רוני שכטר:
אני לא מבין מי נגד מי, הנציבות נגדנו או אנחנו נגדם.

שמואל חיימוביץ:

לא, אנחנו מסבירים את מה שכתוב בחוק.
רוני שכטר:

אני באמת לא יודע מי דואג לנו. 
בלהה ברג:
רוני, יש לנו רשימה של תיקוני חקיקה שאנחנו רוצים לקדם. יש הרבה תיקונים, הרבה טעויות בחוק השוויון. אנחנו רוצים לשפר הרבה דברים בחוק השוויון אבל זה לא דרך התקנות. משפטית, אנחנו לא יכולים לשנות חקיקה דרך התקנות. אנחנו חושבים שבהחלט, גם הנושא הזה, ראוי לבחינה מחודשת אבל המסגרת הנכונה היא לא התקנות. לכן, אמרתי שחבל לעצור את התקנות מלהתקדם בנושא הזה.

רוני שכטר:
זאת תשובה יותר סבירה.

היו"ר אילן גילאון:

דווקא רוני לא עוצר את התקנות אף פעם. אי אפשר להגיד את זה עליו.
אייל לב ארי:
יש שינוי בתקנת משנה (ב): "לא הייתה חיית השירות כלב, יציג האדם עם המוגבלות לבקשת נותן השירות תעודה או סימן המעיד על היות החיה חיית שירות."

קריאה:

זאת התשובה למשטרה.
היו"ר אילן גילאון:
למה חזרנו על זה? גם נחש לפי תעודה וחליפה. 

שמואל חיימוביץ:

כלב לא צריך להציג.

קריאה:

אמסטף הוא בסדר.

היו"ר אילן גילאון:

אם יש לו חליפה.
אייל לב ארי:
כיוון שיש כל מיני סוגים של כלבים בהגדרה של כלב נחייה, יכול היה להיווצר מצב שגם מכלב נחיה יבקשו תעודה, והיום מכלבי נחיה לא נוהגים לבקש תעודה.

צביה אדמון:
יש כבר חוק בענין הזה, למה לצמצם אותו? אנחנו מרחיבים.

אייל לב ארי:
כדי לא ליצור שינויים של כלב לפי סוגיו, קבענו כלב בכלל. כל מה שלא כלב, כיוון שהיום זה לא מקובל, יתבקש סימן או תעודה.

צביה אדמון:
כל כלב מאולף בא עם סימנים חיצוניים שמעידים שהוא כלב מאולף שמסייע לאדם עם מוגבלות. אין דבר כזה סתם כלב, חיית בית שמגיעה ואומרים: זה כלב הנחיה שלי. קל מאוד לזהות כלבי נחיה או כלבי שירות. חיות אחרות קשה יותר לזהות משום שזה נדיר ונותני שירות אינם מכירים את זה, הם חוששים אולי מחיות אחרות. לכן, לגבי זה התפשרנו ואמרנו: מי שאיננו כלב, שיציג תעודה אם נותן השירות מבקש תעודה כזאת.

קריאה:
מחקתם גם את ה"נחייה".

היו"ר אילן גילאון:

גמרנו עם ההנחיות בדיון הזה. הכל ברור לגמרי.
ראובן ברון:
אני מצטער שזה עדין כלבים אבל כתוב בתקנה 10 שאין חובה על נותן השירות לטפל בחיה, וזה בסדר. אני חושש ממצב שבו החיה, מכיוון שנמצאים הרבה זמן אצל ראש העיר וכולי, והכלב צריך לשתות מים או לצאת לשירותים, שלא יהיה מצב שיגידו לבעל הכלב: אתה לא יכול לצאת, אנחנו לא יכולים להראות לך איפה הגינה וכולי, זה לא בתחום שיפוטנו.

בלהה ברג:
אין דבר כזה שיגידו לאדם בכל מצב שהוא, שהוא לא יכול לצאת. בין אם אתה בא עם כלב נחיה ובין אם אתה לא בא עם כלב נחיה ואתה נמצא באמצע פגישה עם ראש העיר ואתה צריך ללכת בעצמך לשירותים או אתה צריך לצאת רגע, אף אחד לא יכול להחזיק אותך אלא אם כן באמת אתה אסור או אתה במעצר ותחת חקירה, ואז אולי יש צורך בהסדר מיוחד תחת חקירה וצו מעצר. פרט לכך, אי אפשר להגיד לך שאסור לך לצאת לטפל בכלב.

ראובן ברון:
חידה נוספת: יש לי כלי, אני מבקש למלא מים כדי לתת לשתות.

שמואל חיימוביץ:
לא כל דבר צריך להיות כתוב בתקנות.

שחר פרנקל:
כל זמן שברור ומוסכם שבזמן חקירה אנחנו לא מחויבים לתת הפסקה כדי שיצאו לטפל ולשתיה אז אין בעיה.

היו"ר אילן גילאון:
עורכי הדין והמשפטנים, יש מושג במשפטים שנקרא "צדק טבעי", דבר שמובן מאליו שדגל גדול ושחור מתנוסס מעליו. חברים, בואו... 

שאול שרצר:
אני לא מבין כל כך. עד עכשיו כולנו דיברנו על כלב נחיה. למה מחקו את ה"נחיה"? כל הכלבים האחרים יביאו תעודות. כלב נחיה לא צריך תעודה. יש חוק, כמו שצביה אמרה, וכל כלב אחר כמו אמסטף או דוברמן שלא בא עם רתמה, שיביא תעודה.

צביה אדמון:
אני רוצה להסביר: כיום, למיטב ידיעתי, יש בארץ שני סוגים של כלבי שירות: אחד, כלבי נחיה לעיוורים ויש כלבים שמסייעים לאנשים חרשים. שני הסוגים תמיד באים עם ז'קטים בצבעי פלורוסנט ורתמות מיוחדות והם תמיד מזנים מאוד מסוימים. ראיתי לברדור בדרך כלל לעיוורים וניו-פאונלד או משהו מהסוג הזה. יבוא מישהו עם אמסטף ויטען שוב שזה כלב נחיה, תעצרו את האיש כמתחזה.

שאול שרצר:
אנחנו מדברים על סדרנים של בתי קולנוע ולא על שוטרים. אין להם סמכות של שוטר.

היו"ר אילן גילאון:
הוא מבקש מהכלב תעודה שהוא כלב טיפולי כלשהוא.

שאול שרצר:

בדיוק.
היו"ר אילן גילאון:

כלב נחיה זה סוג אחד של חיה טיפולית.
שאול שרצר:
אבל מחקתם את המילה "נחיה".

אורנה ערן:

ה-hearing dog הוא לא כלב נחיה.

בלהה ברג:
אנחנו מסכימים שאם זה כלב שאינו כלב נחיה, אפשר לדרוש תעודה. המילה "נחיה" תחזור לתקנות.

אייל לב ארי:
אז יהיה כך: "לא היתה חיית השירות כלב נחיה, יציג האדם עם המוגבלות לבקשת נותן השירות תעודה או סימן המעיד על היות החיה חיית שירות." זה הנוסח.

תקנה 12 – שינוי נוסח קל של הנציבות. התאמת נוהלי הפינוי והחילוץ. "לענין תקנה זו – "פינוי וחילוץ" – פעולות שלא חל עליהן סימן י' לפרק ה'1 לחוק." זה פרק שדן על התאמות נגישות במקרה של שעת חירום.

שמואל חיימוביץ:
יהיו שם תקנות נפרדות. מה יהיה אם שם יפנו לפה?

אייל לב ארי:
אנחנו בתקנה 13. תקנת התור עדין בטיפול. אותו דבר גם לגבי תקנה 15.

היו"ר אילן גילאון:
חשבנו שזה יהיה מוכן. מתי זה יהיה מוכן?

צביה אדמון:
אני פועלת לקיים ישיבה עם הגורמים שאמורים להנפיק תעודות לאוכלוסיות שזקוקות להתאמות האלה. זה תלוי בגורמים כי חלק מהגורמים שאנחנו פונים אליהם, שהועלו כגורמים שלא מכירים בכלל את הנושא הזה - -

היו"ר אילן גילאון:
צביה, בשבוע הבא אנחנו מוכנים להתעסק עם מה שהגעתם להסכמות? שבוע אחרי שבוע הבא.

צביה אדמון:
אני לא מאמינה שאני אספיק לארגן ישיבה בנושא הזה עם הגורמים בתוך שבועיים.

שמואל חיימוביץ:
אפשר לדון בדברים אחרים שלא קשורים לתעודה עצמה. זאת אומרת, בלי התעודה. כל ההסדרים - -

יעקב עילם:
מה זה שווה בלי התעודה?

אדוארד ווייס:
רציתי לציין שכבר העברנו את עמדתנו ליועצת המשפטית של הוועדה, ונעשה את זה בהתאם לבקשת - -

שמואל חיימוביץ:
ואלינו לא?

אדוארד ווייס:
כן, גם לצביה.

שחר פרנקל:
יש שאלה לגבי תקנה 13. התקנה, אם אני מבינה אותה נכון, אומרת שכאשר לא לכל אדם בעל מוגבלות - -

צביה אדמון:
אין מקום לדון בזה כרגע כי אין עדין נוסח סופי.

היו"ר אילן גילאון:
שחר, אבל אם יש לך הערה לכוונת הנוסח, תגידי אותה.

שחר פרנקל:
אני אומר שוב: התקנה, לפחות כנוסחה כרגע, לא מתייחסת לכלל האנשים בעלי מוגבלות אלא לאנשים בעלי מוגבלות שגורמת להם לבעיה בהמתנה בתור. לגבי אותם אנשים, נותן השירות צריך לתת העדפה למתן השירות כאשר אסור לנו לדרוש תעודה למוגבלות.

צביה אדמון:
אין טעם לדבר על זה, כי בדיוק בזה אנחנו מטפלים.

שחר פרנקל:
אז יהיו להם תעודות ויהיה מותר לדרוש את התעודה?

קריאות:
כן.

היו"ר אילן גילאון:
אנחנו עוברים לפרק ב'.

חוה סביר: (דבריה נאמרים על ידי המתורגמן טל בוסידן)
חוה סביר רוצה להעיר הערה: בעדיפות בתור לאנשים עם מגבלה, היא רוצה לשאול אם אפשר להכניס גם כשמגיע אדם חרש, מלווה במתורגמן לשפת סימנים, שגם הם יקבלו העדפה בתור.

יעקב עילם:
למה?

חוה סביר:
מפני שהרבה פעמים כשאני הולכת לבד, אני לא יכולה להסתדר. וכשאני מגיעה עם מלווה שהוא מתורגמן, הוא עוזר לי - -

יעקב עילם:
למה היא לא יכולה לחכות בתור כמו כולם?

חוה סביר:
אני משלמת על השירות של המתורגמן.

צביה אדמון:
ההסדר הזה נועד לאנשים שאינם יכולים לחכות בתור, ולכולנו זמן ההמתנה בתור עולה כסף. לגבי התשלום למתורגמן לשפת סימנים, מי שמביא מתורגמן שפת סימנים מטעמו לוקח בחשבון שהוא צריך לעמוד בתור.

רוני שכטר:
כבוד היושב ראש, אני חושב שצריך להתחשב בזה ששעות התרגום מוגבלות.

היו"ר אילן גילאון:
רוני, לאן נגיע?

רוני שכטר:
זה לא מצרך בלתי מוגבל.

היו"ר אילן גילאון:
קשה לנו מאוד לכמת את זה בצורה אובייקטיבית.

רוני שכטר:
לכן, יושבים פה בני אדם ונכון שאנחנו מדברים על שוויון, עדין אנחנו צריכים לראות את הפן האנושי של הדברים. לומר שהיא תעמוד בתור ותצטרך לחכות שעתיים, הלכו לה שעתיים מתוך 45 שעות שיש לה.

היו"ר אילן גילאון:
נושא התור הוא בעיה קשה באופן כללי.

רוני שכטר:
לכן, אם אתה שואל אותי, אני לא צריך לקבל שום העדפה בתור. אני בא עם הכסא שלי ואני נהנה מאוד לראות את האנשים חסרי הסבלנות בתור, וזה בסדר גמור.

היו"ר אילן גילאון:
ההכנסה של כל קבוצות האוכלוסייה לתוך התור הופכת את ההנחות בתור למיותרות. אין גבול לדבר הזה כי אז אפשר למצוא עוד כל מיני דברים. חוה, כשיפרוץ השלום נחשוב על זה. בינתיים יש מכסה מסוימת של שעות וצריך לדעת איך מכלכלים את זה. אין גבול לטענה הזאת.

רוני שכטר:
אילן, אני לא רוצה להעמיס את העלות של המתורגמן, של נותן השירות, וטוב שכך.באנו ואמרנו שלאדם יש מכסה של שעות אבל אנחנו גם צריכים להבין שהמשאב הזה הוא לא בלתי נדלה. מה יקרה אם היא תחכה בתור שעתיים וב-10 דקות לפני שיגיע תורה יגמר הזמן של המתרגם והוא ילך הביתה.

היו"ר אילן גילאון:
אנחנו נמצא בבעיה. אנחנו לוקחים את הסיכון שנימצא בכל מיני בעיות מהסוג הזה.

יואב קריים:
הנקודה הזאת חשובה כי מצד אחד, כשדיברנו על זה ש - -

היו"ר אילן גילאון:
יואב, ברגע שאתה נותן לכולם פטור מעמידה בתור, אז לא נתת להם פטור.

יואב קריים:
ברגע שדיברנו בסעיף קודם ואמרנו שזה לא הגיוני לבקש מנותן השירות להביא את המתורגמן ולהוציא את הכסף בעצמו, כבר היינו שם ואמרנו את זה. עכשיו גם נגיד שהוא לא מקבל פטור מהתור. זאת אומרת, היא צריכה להגיד למתורגמן על השעות שלה, לא משנה כמה שעות תהיה, וזה לא הגיוני. אתה מחריג אותם בכל דרך אפשרית מקבלת שירות נגיש.

היו"ר אילן גילאון:
אז לא. נמשיך.

אייל לב ארי:
אנחנו עוברים לחלק השני, חלק ב' של הנוסח לדיון.

קריאות:

אז אין שינוי?
רוני שכטר:
אנחנו נבוא בדברים עם הנציבות בענין הזה.

היו"ר אילן גילאון:
בסדר גמור. אני אף פעם לא אעכב את זה, אני אומר את דעתי. הסברתי לכם אין סוף פעמים שהתפקיד שלי זה לשבור את הקירות כדי שאני אעבור. בתוך הרזולוציות הקטנות, אני סומך עליכם שתגיעו להבנות. אני חושב שאם אתם בכל זאת צריכים להגיע לתעדוף בחיים האלה, שהם לא פשוטים, אנחנו לא חיים בגן עדן ובעולם אידיאלי, תצטרכו להבין שהדברים יצטרכו לעבוד כי אחרת נהפוך את זה למיותר. אני רואה כבר את ההחרגה הבאה לגבי צורך של עוד דברים. אבל אם תגיעו להבנות עם הנציגות, אני לא אעמוד בדרך.

אייל לב ארי:
אנחנו עוברים לתקנה 18א5 בעמוד 2 בחלק השני.

קריאה:
על פטור מתשלום דילגת? מה עם 15?

וילמה מאור:
לא דנו ב-15.

אייל לב ארי:
כאן שינוי הנוסח הוא לגבי ידיות דלת באזור מסוכן.

מרים בר ניר:
אני שואלת אם פטור מתשלום אתה דוחה עד שתהיה הבנה לגבי מי מנפיק את התעודה?

צביה אדמון:
כן.

אייל לב ארי:
שינוי לגבי ידית דלת באזור מסוכן. "(1) ידית הדלת תהיה שונה בצורתה ובגודלה מהידיות בהן נעשה שימוש בדלתות סמוכות במקום; (2) שלט אזהרה מישושי, כאמור בת"י 1918 חלק 4 בסעיף הדן באורים מסוכנים, ובמיקום כאמור בסעיף הדן בשלטים התלויים על קירות; (3) משטח אזהרה לפני הדלת, כאמור בת"י 1918 חלק 4 בסעיף הדן באיזורים מסוכנים. (ב) על אף האמור בתקנת משנה (א), היתה דלת הכניסה לאיזור המסוכן נעולה דרך קבע, יותקן רק שלט אזהרה מישושי כאמור על גבי הדלת."

בני נוה:

אנחנו מבקשים להחריג אותנו בכל נושא השילוט לגבי מבקרים, אם זה עורכי דין ואם זה מבקרים של האסירים, משום שהם ממילא מלווים בכל רגע נתון מהכניסה ועד המקום בו הם פוגשים את מי שהם צריכים לפגוש. לכן, אנחנו נדאג שהמלווה, אם צריך יזהיר וילווה וכולי.

צביה אדמון:
זה מקובל עלינו אבל הפטור הוא ממילא משום שאם אתם רואים שיש מלווה, זה אומר שכל המקום שאתם מדברים עליו איננו מקום ציבורי. לכן, אם זה אינו מקום ציבורי הוא פטור ממילא מכל ההתאמות.

קריאות:
לא, זה מקום ציבורי.

צביה אדמון:
בסדר. אין לי בעיה, נחריג את זה.

שמואל חיימוביץ:
שיהיה ברור שזה רק במקומות שבהם הליווי הוא חלק אינטגראלי מהשירות. לא להציג לנו את הליווי כחלופה לשילוט.

בני נוה:
אצלנו אוטומטית - -

היו"ר אילן גילאון:
זה נושא מענין. אפשר להעביר פה השתלמות.

אייל לב ארי:
לפי איך שאני מבין, ההחרגה תחול רק על שירות בתי הסוהר?

היו"ר אילן גילאון:
אל תרשום כך. תמצאו הגדרה יותר אוניברסאלית לזה, שממילא יש מלווה - -

צביה אדמון:
לא, זה בעייתי כי אז מקומות...

היו"ר אילן גילאון:
אולי יש עוד מקום שתמצאו בהמשך שהוא כזה.

שמואל חיימוביץ:
זה מקומות שהציבור לא יכול להיכנס לשם אלא בליווי, שם מדובר.

היו"ר אילן גילאון:
נכון, זאת ההגדרה.

בני נוה:
זה רלוונטי גם לגבי דברים אחרים כמו שילוט וכולי.

היו"ר אילן גילאון:
תעזור להם לסנכרן את זה.

קריאה:
אני מאוד חושש שאם ההערה תהיה כללית מדי, זה ימריץ גופים שונים לקבוע שחייבים מלווה בכל מקום. במשרדי ממשלה שונים מחמירים משום מה בנושאים ביטחוניים, אני לא יודע אם בהצדקה או לא, אבל אנחנו רואים הבדלים בין מקומות שונים, והדבר הזה ימריץ מקומות ציבוריים לחייב מלווה על מנת לפטור את עצמם מדברים אחרים.

היו"ר אילן גילאון:

יש בזה משהו.
שחר פרנקל:
אנחנו מציעים שההגדרה תהיה כל גוף ביטחוני.

היו"ר אילן גילאון:

איזה גוף במדינת ישראל הוא לא ביטחוני?
נורית נוי:
אני רוצה להציע משהו: יש כאן 3 או 4 סעיפים שאני חושבת שהרלוונטי הוא אולי משטח אזהרה לפני הדלת. אני לא חושבת שאדם כאן, בחדר, לרבות אדם עיוור, ייכנס לבנין וימשש את הידיות כדי לדעת שהידית של המקום המסוכן היא שונה מהאחרות. לכן, אני חושבת שצריך להחליף את הסעיף הזה בסעיף שאומר: במקום מסוכן תהיה הודעה אלקטרונית קולית: אסור להיכנס.

צביה אדמון:
דיברתי עם ארגוני העיוורים בנושא הזה, וזה הסיכום שלנו, הנוסח המוצע.

נורית נוי:
ראובן, כמה ידיות יש כאן, בכנסת, שאתה יודע שהן שונות זו מזו? אני רוצה להביע את עמדתי, שיש כאן חוסר היגיון ודרישה לא מוצדקת מהציבור למשש ידיות כדי לדעת שהידית המסוימת הזאת שונה ולכן המקום מסוכן. יותר פשוט, במקום להחליף ידיות, לשים סנסור שעולה 5 גרוש וכאשר עובר לידו כל אדם, הוא יאמר בקול שקט שאסור להיכנס.

שמואל חיימוביץ:
זה פיתוח של משהו חדש שעדין לא קיים.

נורית נוי:
לא, זה קיים בכל מקום. זאת טכנולוגיה על המדף.

צביה אדמון:
בזמנו, הוועדה הפנתה אותנו לדבר עם ארגוני העיוורים, לראות מה ההסדר המועדף עליהם בקשר למקומות מסוכנים, וזה ההסדר שמקובל עליהם.

היו"ר אילן גילאון:
מה זה אומר? 

צביה אדמון:
סעיף השילוט מפנה אותנו ברוב המקרים לת"י 1918 חלק 4. יש שם את כל סעיפי השילוט שאומרים איפה לשים שלטים מותאמים, איפה ומה כדי שלא נצטרך לפרט את זה כאן. בין היתר, כתוב שם לגבי אזורים מסוכנים. יש שם הוראות מסוימות לתלות משולש עם סימן קריאה, ואני לא זוכרת בדיוק מה כתוב שם, כדי להזהיר אנשים מפני מקום מסוכן. השאלה היא - -

היו"ר אילן גילאון:
מהו מקום מסוכן?

יעקב עילם:
חדר חשמל.

היו"ר אילן גילאון:
פיר של מעלית?

צביה אדמון:
לא, מקום שיש בו רדיואקטיביות, חומר נפץ. אני לא יודעת, מ קום מסוכן. יכולים להיות גם מקומות פתוחים שהם מסוכנים אבל אנחנו לא מתייחסים אליהם כאן. אנחנו אומרים איפה יותקן השלט המישושי שמזהיר עיוורים מפני אזור מסוכן? הוא יהיה ליד המקום שנמצא בו השלט שאומר - -

היו"ר אילן גילאון:
את אומרת שזה יהיה קולי?

נורית נוי:
אני מציעה שבמקום להחליף את הידית, שבמקומות מסוכנים או במקום שלכל הציבור אסור להיכנס, יהיה צפצוף או קול שמתריע מפני הסכנה. יש משטח לפני הדלת ויש קול שאומר שאסור להיכנס.

שמואל חיימוביץ:

אני מבקש שתשכנעי אותנו קודם.

נורית נוי:

אני אבוא לשכנע אתכם.
היו"ר אילן גילאון:
לי זה נראה שיש בזה משהו. אם צריך להיזהר מפני סכנה שיש לי את זה רק על הידית, אני אשים לב הרבה יותר לקול.

צביה אדמון:
מה עשו אנשים לפני שהיה כל הדבר הזה?

יעקב עילם:
אני לא מבין את הסוגיה הזאת. כל מקום מסוכן חייב להיות נעול. זה לא משנה אם יש בו פצצות או יש בו חומר כימי או חשמל. הוא צריך להיות נעול כי הוא לא פתוח לציבור. אני לא רואה מדוע אדם עיוור או חירש או כל אדם שהוא צריך להגיע למקום כזה. המקום נעול באופן קבוע ואם הוא פתוח, מה זה משנה אם אתה עם מוגבלות או בלי מוגבלות? גם אדם בלי מוגבלות ייכנס וימות שם. מה ההיגיון באזהרות על דברים שחייבים להיות נעולים?

היו"ר אילן גילאון:
אני כל פעם מגלה דברים חדשים. תסגרו את זה ביניכם.

אייל לב ארי:
אנחנו בעמוד 3 פסקה 6 –  הסעיף בת"י 1918 חלק 4. 

שאול שרצר:
לגבי הידיות, אם זה נעול צריך רק שלט.

גבריאלה עילם:
לגבי סעיף 6: איך שאני מבינה את סעיף 6, ותתקנו אותי אם אני טועה, אני עכשיו אומרת מתי לא צריך שילוט: כאשר ישנה מערכת עזר ניידת לשמיעה באיזה שהוא מקום, לא צריך לשלט את המקום ואנשים לא ידעו שהיא נמצאת. זה מה שאומר הסעיף.

אורנה ערן:
אם המערכת ניידת, אז יהיו פעמים שהיא לא נמצאת שם כי היא ניידת. יהיה נכון לשלט את האולם אם המערכת היא קבועה, ולתת את המידע על זה שיש את המערכות האלה במודיעין או בכל מקום שבו יינתן המידע. אבל במקום שאין שם מערכת בצורה קבועה, המקום עצמו לא צריך להיות משולט משום שזה מטעה לפעמים שבהם המערכת לא נמצאת שם.

גבריאלה עילם:
אני חושבת על אולם אלא למשל על מרכז שירות של סלולאריים, על בנק.

אורנה ערן:
איזה סוג של מערכת?

גבריאלה עילם:
תהיה מערכת ניידת או קבועה בעמדות השירות ואז הם לא חייבים לשלט את זה? מטריד אותי שאנשים לא ידעו שישנה מערכת.

אורנה ערן:
עמדות שירות תמיד משולטות. כל עמדה שמונגשת, המערכת נמצאת שם קבוע, היא לא ניידת ואז העמדה משולטת.

קריאה:
זה לא מה שהתקנות מחייבות?

דובר:
אם יש בסניף דואר 6 עמדות ויש לי מערכת ניידת, אם יש לי רק עמדה אחת שיש בה מערכת שכלולה, אז כשאדם עומד בתור אני מראש צריך להפנות אותו שהוא עומד רק לעמדה מספר 6 ומראש אני מסמן אותו ומפלה אותו. אם יש מערכת ניידת, הוא עומד בתור. כשמגיע אותו מעבירים את המערכת למקום שהוא עומד.

אורנה ערן:
זה בדיוק כמו עמדה מונמכת לאנשים בכיסא גלגלים, יש אחת כזאת. כנ"ל לגבי המערכות לליקוי שמיעה. שוב, אם יתחילו לנייד את המערכות, הניסיון לא מוצלח. אני לא מבינה איפה הבעייתיות בעמדה מונגשת? הרי התקנות מדברות על מספר מסוים של עמדות מתוך מכלול של עמדות שנותנות את אותו שירות, שחלק מהן תהיינה מונגשות.

גבריאלה עילם:
אני מציעה שנדבר על זה אח"כ.

צביה אדמון:
כבר דנו בזה.

היו"ר אילן גילאון:
זה סגור. תעבור רק לתוספות, אלה דברים שדיברנו עליהם.

אייל לב ארי:
בפסקה 7 הוחזרה המילה "יודגש". יש הערה של ראובן לגבי סימן הנמצא על קיר שקוף.

ראובן ברון:
סימן אזהרה על קיר שקוף, הייתי מציע פה לפנות לתקנות מבנה חדש. שם מוגדר בדיוק גודל, מיקום. מה שנמצא פה לא מתאים.

צביה אדמון:
ראובן, אני בדקתי את הנושא הזה ואם כתבתי את הסעיף הזה כאן, זה אומר שזה לא מוסדר במקום חדש. אני מבטיחה לך את זה כי בדקתי את הנושא הזה.

ראובן ברון:
סימון קירות שקופים, כתוב.

גבריאלה עילם:
זה סימן הנמצא על קיר שקוף. שם יש סימון של קירות.

ראובן ברון:
יש סימן, ובהמשך הוספתם עכשיו גם סימן אזהרה אם אני לא טועה. איזו אזהרה? יש תוספת בפעם הזאת ולכן ההתייחסות.

צביה אדמון:
מי הוסיף את "לרבות סימן אזהרה"? זה לא אני.

אייל לב ארי:
זה התווסף תוך כדי דיונים.

היו"ר אילן גילאון:
אתם ביקשתם "יודגש"?

צביה אדמון:
זה שלכם. "לרבות סימן אזהרה" אני לא יודעת מי הוסיף, לא אנחנו ביקשנו את זה. זה עלה בדיונים.

שמואל חיימוביץ:
אבל פה זה בעיה כי אם זה גם סימן אזהרה, שם באמת מוצדק 3 ס"מ עובי. אבל אם משהו כתוב באותיות, כדי לראות את זה צריך ללוות את זה בגוון נוגד ליד זה על כיתוב עצמו. 3 ס"מ זה לא ריאלי כי זה הכיתוב עצמו.

היו"ר אילן גילאון:
אז מה כן? איך הסתבכנו עם זה עכשיו? אני מוריד את ה"יודגש" וזה פותר את הבעיה?

ראובן ברון:
תוריד את האזהרה.

היו"ר אילן גילאון:
ירד "לרבות סימן אזהרה".

נורית נוי:
ראובן צודק. צריך לפנות לתקנות בנין חדש. הגדרנו את זה אחרת. אולי צביה לא קיבלה את מה שהוגדר בבנין חדש.

צביה אדמון:
בדקתי שאין חפיפה אחרת הייתי מפנה לתקנות בנין חדש.

שמואל חיימוביץ:
אני מציע שנבדוק עם צביה את הדברים.

היו"ר אילן גילאון:
יש עוד דברים שצריכים בדיקה?

אייל לב ארי:
בפסקה 8, למרות שהיא סגורה, ראובן העלה הערה.

ראובן ברון:
אני חושב שהסעיף הזה מיותר, חבל לנפח. זה סעיף על שלטים תלויים.

אייל לב ארי:
הוא טוען שפסקה 8 מיותרת כי לפי התקן לכל שלט יהיה ניגוד חזותי בין הכיתוב והרקע שלו.

ראובן ברון:
חלק 4 של התקן בעצם נותן פתרון לענין הזה.

צביה אדמון:
אני יכולה לבדוק שוב את הענין אבל עשיתי את הבדיקה.

אייל לב ארי:
אנחנו עוברים לסעיף 18ב עמוד 3 למטה: הורדנו את הפתוח וסגור, זה נשאר  במקום ציבורי כיוון שמקום ציבורי הוא גם פתוח וגם סגור.

היו"ר אילן גילאון:
בסדר גמור.

אייל לב ארי:
בפסקה 3 למעלה, זה נושא שנסגר, יש הערה של ראובן: במקום "חורגים" - -

היו"ר אילן גילאון:
אי אפשר להתייחס להערות של ראובן כל הזמן אחרי שזה נסגר.

ראובן ברון:
מדובר פה בשלט ששמוליק הסביר בזמנו, שאם במקרה נמצא שלט שחורג ב-10% פחות ממה שצריך להיות, לא יעשו ענין וישאירו. לכן אני רציתי שהמילה שתהיה כתובה שם זה "קטנים ב-10%". יכול להיות מצב הפוך שמישהו שם שלט שהוא גדול בלמעלה מ-10%, אני לא חושב שצריך להגיד לו: תחליף את זה.

שמואל חיימוביץ:
הוא צודק.

אייל לב ארי:
אז שיהיה "קטנים" במקום "חורגים".

פנינה בן דוד:

הערה לסעיף 2, אני רוצה לחזור על כל הסיפור של "בכל השפות הרשמיות". אנחנו לא מצאנו שום הוראת חוק שמחייבת גופים פרטיים לעשות שימוש בשפות רשמיות. אני חושבת שזה לא המקום. אם יש משהו, צריך להנגיש אותו אבל לא להוסיף בחקיקה שצריך לעשות בשפות רשמיות, שזה לא מופיע באף חקיקה אחרת.

היו"ר אילן גילאון:
יש שתי שפות רשמיות במדינת ישראל ויש פסיקה של בג"ץ לגבי הנושא הזה.

פנינה בן דוד:
לא לגופים פרטיים. גוף פרטי לא חייב לעשות שימוש בכל השפות הרשמיות, אין שום הוראות חקיקה כאלה.

היו"ר אילן גילאון:
אנחנו מדברים על המהות של השלט ולא על הגוף.

פנינה בן דוד:
אז אם יש לוח הכוונה שהוא לא בשפה רשמית או שהוא לא בכל השפות הרשמיות, המטרה של החוק הזה אם הוא רק בעברית, להנגיש את העברית. אבל לא להגיד שיעשו אותו גם בערבית או שהוא קיים רק בערבית, אז להנגיש את הערבית. אתם מבינים למה אני מתכוונת? זה תקנות שקשורות להנגשה והן אומרות שאם קיים משהו במקום מסוים, תעשו אותו נגיש אבל זה לא המקום בתקנות האלה לקבוע מה יהיה במקומות פרטיים.

קריאה:
הרי זה היה לטובתכם שלא ידרשו פתאום שילוט בפורטוגזית.

היו"ר אילן גילאון:
הבנתי. אני אבדוק את זה. זה לא ענין של נגישות.

פנינה בן דוד:
אין שום חקיקה שדורשת ממקומות פרטיים לעשות בשפות רשמיות. אם יש נגישות רק באנגלית, תנגישו את האנגלית אבל אל תקבעו לי באיזה שפות לתת את זה אם השירות שלי הוא רק לדוברי אנגלית.

בלהה ברג:
אנחנו נבדוק את זה.

אייל לב ארי:

אנחנו נמצאים בתקנת משנה ג', פסקה 1 – שונה. "היה במקום שלט תלוי על קיר, יותקן בנוסף שלט מישושי בכניסה לחדרים פתוחים לציבור ולחדרי השירותים." פסקה 2 גם כן - -

קריאה:
· - -

אייל לב ארי:

לפסקה 2 יש הערה של ראובן. 
היו"ר אילן גילאון:
אני מציע שאת כל ההערות של ראובן תפנו לצביה ותתקנו את זה.

צביה אדמון:
כתוב פה: שלט מישושי יכלול ספרות לפי ענין מידע עיקרי בשתי מלים לכל היותר.

היו"ר אילן גילאון:
ראובן, מעכשיו תדבר ישירות עם הנציבות. כל ההערות האלה ילכו ישר לשם. 

צביה אדמון:

אשמח אם ימצאו עוד שעות ביממה שבהן אני אוכל לעבוד ולענות לכולם. אולי הכנסת יכולה להעביר החלטה בענין...
אייל לב ארי:
פסקה 4 בתקנת משנה ג, עמוד 4: "מבלי לגרוע מהאמור בפסקאות (1) עד (3), מקום בו לא קיים שלט התלוי על קיר וקיים מספור על גבי הדלת או ליד הדלת, יותקן שלט מישושי כאמור בת"י 1918 חלק 4 בסעיף הדן בשלט מישושי."

נורית נוי:
זה לא מובן, אפשר להסביר את זה?

צביה אדמון:
היה כאן ניסוח ואנחנו הפנינו לת"י כי היתה הערה כללית שחלק מהדברים כבר הוסדרו בת"י ולכן אין צורך לכתוב את הדברים כאן במפורש אלא פשוט להפנות לשם, וזה מה שעשינו.

פנינה בן דוד:
אבל בכל מקום שיש מספור על דלת חייבים לעשות אותו מישושי?

צביה אדמון:
כן. זה ספציפית למלונות. במקום שיהיה שלט ליד הדלת, הספרות שעל הדלת יהיו משושיות, בולטות, ואדם יוכל להעביר את היד ולקרוא את המספר.

פנינה בן דוד:
גם במקומות שלא פתוחים לכל הציבור? 

צביה אדמון:

חדרים במלון זה מקום ציבורי.

פנינה בן דוד:
אז לנו היתה בעיה. אנחנו סבורים שכיוון שצריך לעשות שלט מישושי על דלתות ואצלנו יש קומות על קומות שכולן עם חדרים, אז לחדרי הציבור או חדרי אירועים ושירותים אין בעיה. בחדרים לאורחים, מה שסברנו וביקשנו, שיהיה שלט בכל קומה שיהיה מישושי, שהוא מפנה לכיוון הזה או אחר, אבל על החדרים עצמם, רק בתחילת השורה או בתחילת הפרוזדור יהיה מישושי והשאר אנשים ידעו לספור ולהגיע. לא צריך את כל השורות של החדרים לעשות מישושי.

צביה אדמון:

זה לא ממש מעשי כי לא תמיד ברור לאנשים מה המספור, מאיפה הוא מתחיל. יש מספור זוגי ואי זוגי, בצד כזה ואחר.

פנינה בן דוד:

לזה יש את השלט בכל קומה באמצע.

צביה אדמון:

זה לא אחיד בכל המקומות.

היו"ר אילן גילאון:
איך אנחנו בכל זאת יכולים לחסוך קצת, ראובן?

צביה אדמון:
ביטלנו את הדרישה לברייל כשילוט לכניסה לחדרים ולכן אמרנו שילוט מישושי במקום. ואם כבר עושים מספור על הדלת, אז שיהיה מספור בולט. זה מינימאלי, אין פחות מזה.

פנינה בן דוד:
אבל בשביל הפרופורציה, בשביל אותם אנשים שמגיעים לבד וכולי, נתחיל את כל השלטים בכל המלונות - -

שמואל חיימוביץ:
אני התרשמתי שברוב המלונות זה כבר קיים.

פנינה בן דוד:
ברוב המלונות זה קיים. ביקרתי לאחרונה במלון בירושלים ששם יש כתב ברייל ליד כל חדר.

גבריאלה עילם:

כל צריך, כך ראוי.
אייל לב ארי:
נשאר כך. אנחנו ממשיכים לדיון בתקנה חדשה שנוסחה: שלט קולי. 

שאול שרצר:
מאיפה זה בא?

אייל לב ארי:
זה בעקבות אחד הדיונים שראובן הציע שלט קולי, ולכן מגיע הניסוח הזה. 

קריאה:
זה בנוסף לשלטים המישושיים והאחרים?

צביה אדמון:
זה יכול להיות חלופה במידה ולא נעשו הדברים האחרים.

היו"ר אילן גילאון:
אני מקבל את זה כחלופה.

צביה אדמון:
אייל, הגדרה של שלט קולי שלחתי לך במייל ולא ראיתי את זה כשעברנו על סעיף 1, סעיף ההגדרות.

גבריאלה עילם:
לגבי ההגדרה של השלט הקולי, הכוונה היא שלאדם לקוי הראיה יהיה איזה שהוא - -

שמואל חיימוביץ:
לא מקובל עלינו. כל שלט קולי צריך להיות מופעל על ידי לחצן לידו כל הזמן.

היו"ר אילן גילאון:
אתם מדברים על משהו לא ברור לרוב האנשים. תתאמו את זה.

שחר פרנקל:
יש הגדרה של שלט קולי?

היו"ר אילן גילאון:
לא יודע. הם יביאו הגדרה ואנחנו נשמע אותה. זו חלופה. במידה וכל הדברים האחרים לא נעשו, זו חלופה לדברים האחרים. בפעם הבאה נקריא את זה ונאשר את זה.

תודה רבה לכולכם. הישיבה נעולה.

הישיבה ננעלה בשעה 15:35

